**Csongrád Város Polgármesterétől**

Száma: Fjl/702-1/2022.

Témafelelős: Keller Ilona

**ELŐTERJESZTÉS**

**Csongrád Városi Önkormányzat Képviselő-testülete**

**2022. augusztus 25-i ülésére**

Tárgy: Tájékoztatás az önkormányzati intézmények gázenergia felhasználásáról, annak költségeiről és megtakarítási lehetőségeiről

Tisztelt Képviselő testület

A Csongrád Városi Önkormányzat intézményhálózatának gázenergia ellátását az eddigiekben két szolgáltató biztosította. Az E2 Magyarország Energia Kft, az ún. „nagy” fogyasztási helyeket (20m3/óra felett teljesítmény) piaci alapú áron látta el. Ez egy kisebb fogyasztási kört jelent, az alábbi táblázat szerint:

|  |  |  |  |
| --- | --- | --- | --- |
| Intézmény | Telephely | Szolgáltató | Felhasznált gáz m3/év |
| Dr.Szarka Ödön Egyesített Eü. És Szoc. Intézmény | Csongrád, Vasút u. 92. Szociális otthon | E2 Hungary Zrt. | 24 756 |
| Dr.Szarka Ödön Egyesített Eü. És Szoc. Intézmény | Csongrád, Gyöngyvirág u. 5. Szakrendelő | E2 Hungary Zrt. | 707 |
| Esély Alapellátási Központ | 6640 Csongrád Fő u. 64. Idősek Nappali Otthona | E2 Hungary Zrt. | 7 888 |
| Gazdasági Ellátó Szervezet | 6640 Csongrád Gyöngyvirág u. 16. Közétkeztetési konyha | E2 Hungary Zrt. | 6 046 |
| Gazdasági Ellátó Szervezet | 6648 Csongrád- Bokros Bokros u. 29. Közétkeztetési konyha | E2 Hungary Zrt. | 13 097 |
| Művelődési Központ és Városi Galéria | 6640 Csongrád Szentháromság tér 8 | E2 Hungary Zrt. | 22 322 |
| Piroskavárosi Szoc. Rehab Kft. | Csongrád, Szent Imre utca 19. Szociális otthon és konyha | E2 Hungary Zrt. | 31 484 |
| Polgármesteri Hivatal | Csongrád, Kossuth tér 7. | E2 Hungary Zrt. | 12 549 |
| Városellátó Intézmény | 6640 Csongrád, Baross Gábor rakpart 51. Szeviép telep | E2 Hungary Zrt. | 7 219 |

A „kisebb” fogyasztási helyeket 2022. augusztus 1-ig egyetemes szolgáltatás keretében az MVM Zrt. látta el. Jogszabályi előírás miatt az egyetemes szolgáltatás ettől az időponttól csak a lakossági felhasználók, illetve mikro és kisvállalkozások vehetik igénybe, minden más szervezet, gazdálkodó csak piaci alapon vételezhet gázenergiát. Átmeneti megoldásként 2022. 08.01-2022.12.31. időszakban ún. „végső menedékes” szolgáltatás vehető igénybe. Jelenleg önkormányzatunk kisebb fogyasztási helyei végső menedékes ellátás alapján vételeznek gázenergiát. A végső menedékes ár jelenleg nettó 465Ft/m3

A piaci alapon vásároló nagyobb fogyasztási helyek „gázéve” minden év október 1-től-következő év október 1-ig terjed, ezért ezeknek a fogyasztási helyeknek az energia ellátásra új szerződést kell kötni. Az E2 Kft. jelezte, hogy az eddig érvényes árakon a jelenlegi szerződést nem hosszabbítja meg, és várhatóan új ajánlatot sem ad. A nagyobb fogyasztók gázenergia ellátásának ellenértéke a jelenlegi piaci árak figyelembevételével közbeszerzés köteles.

A közbeszerzési eljárás előkészítése során bekértük az intézmények előző elszámolási időszakban mért gázfogyasztási adatait, amelynek összefoglalását a mellékelt táblázat tartalmazza.

A táblázatban kalkulációt végeztünk arra vonatkozóan, hogy változatlan gázenergia felhasználás mellett a jelenlegi piaci ár mekkora kiadást jelent az intézmények részére.

Készítettünk egy számítást az önkormányzat által minimálisan javasolt/elvárt megtakarítási intézkedések figyelembevételével is.

Összefoglalva, az intézmények által összesen fizetett gázenergia dij:

2021. évi tény 166 Ft/m3 bruttó átlagár ár mellet: 45.600 eFt

Változatlan felhasználás mellett (kalkulált 1270,- Ft bruttó átlagárral számolva) : 355.750 eFt

Elvárt megtakarítások mellett (kalkulált 1270,- Ft bruttó átlagárral számolva): 294.962 eFt.

Tájékoztatom a Tisztelt Képviselő-testületet, hogy a gáz ára napi szinten változik, így a tényleges összeg a kalkulált összegtől jelentősen eltérhet, de a tendencia és a nagyságrend jól érzékelhető. A gáz ára az előző évhez képest mintegy 7-8-szorosára emelkedett.

Az önkormányzat által javasolt megtakarítások úgy kerültek kialakításra, hogy azok a szociális ellátás, az óvodai nevelés és a közétkeztetés biztonságos ellátását ne veszélyeztessék, ugyanakkor szükségesnek tartom, hogy valamennyi intézményvezető, a fogyasztási helyek részletes felmérését követően készítsen további intézkedési tervet a fogyasztás csökkentésére vonatkozóan.

A fűtési költségek csökkentése érdekében egyeztetés kezdtünk a termál energia felhasználás további bővítésére vonatkozóan. Az egyeztetés során megállapításra került, hogy a jelenleg termálkút kapacitása és a termálvezeték körök nyomvonala további intézmények bekötését teszi lehetővé már rövid távon is. Az érintett ingatlanok: Csemegi Károly Könyvtár, Szentháromság téri iskolai étkező , Ifjúsági ház, Templom utcai óvoda-bölcsőde.

Ezek az ingatlanok a termálvezeték jelenlegi nyomvonalához közel helyezkednek el, termálfűtéssel történő ellátásuk bekerülési költsége a jelenlegi gázárak mellett 1-2 éven belül várhatóan megtérül.

Jelenleg távhőszolgáltatással 7 „külsős”, nem önkormányzati intézmény fűtése biztosított. Új intézmények/ingatlanok bekötése esetén szükség lehet az eddig biztosított távhő mennyiség újra tárgyalására és /vagy szerződésmódosításra a méltányosabb, arányosabb költségmegosztás érdekében.

A Képviselő-testület a Közmű Kft és Csoterm Kft egyesítéséről több alkalommal is tárgyalt, majd a 106/2022 (V.26) önkormányzati határozat 2. pontjában az alábbi döntést hozta:

„A Képviselő-testület a Csoterm Kft és a Közmű Kft. egyesülését támogatja.

Felkéri a Polgármestert, hogy a 2013. évi CLXXVI. törvény szerinti végleges tulajdonosi döntés előkészítése érdekében az egyesülés jogi, gazdasági, energetikai hatásvizsgálatára és a Csoterm Kft. kisebbségi tulajdonosát megillető üzletrész piaci értékének megállapítására tegyen intézkedéséket, és annak eredményéről tájékoztassa a Képviselő Testületet.”

A geotermikus energia hasznosítása és a távhő szolgáltatás szerepének várhatóan jelentős növekedése miatt, a 2022. júniusában hozott döntés átgondolását javasolom. Jelen körülmények között célszerűbbnek tűnik a távhőtermelés, távhő szolgáltatás, illetve a hozzá kapcsolódó, beruházások, fejlesztések, pályázatok megvalósításának teljes körű elkülönítése más, egyéb tevékenységektől.

Javasolom, a szervezeti átalakítás két kft. egyesítésére vonatkozó részét elhalasztani, az energetikai szektorban várható prioritások, pályázati lehetőségek figyelembe vételével.

Jelen előterjesztés elsődleges célja a Képviselő-testület tájékoztatása az energiaárak olyan mértékű emelkedéséről, amely a Önkormányzat gazdálkodását, pénzügyi lehetőségeit, fejlesztési irányait az elkövetkező években jelentősen befolyásolják. Az árak emelkedése miatt rövid távon az alábbi döntések meghozását kérem a Képviselő-testülettől:

1. Az Intézmények készítsenek rövid és középtávú intézkedési tervet az energiafüggőség és az energiafelhasználás csökkentése.
2. Kérem a testület hozzájárulását olyan egyeztetési, tervezési, elkészítési feladatok, tanulmányok, tervek megrendelésére, amelyek rövid távon szolgálják az energiafelhasználás költségeinek csökkentését, kiemelt tekintettel a geotermikus rendszerhez bővítésére.
3. A Csoterm Kft. és a Közmű Kft. összevonásáról szóló döntését a geotermikus energiahasznosítás jövőjét érintő lehetőségek további vizsgálata mellett függessze fel.

Mindezek alapján a határozati javaslatban foglaltak szerint teszek javaslatot a jelenleg döntést igénylő kérdések tekintetében.

**Határozati javaslat**

Csongrád Városi Önkormányzat Képviselő-testülete megtárgyalta a ”Tájékoztatás az önkormányzati intézmények gázenergia felhasználásáról, annak költségeiről és megtakarítási lehetőségeiről” című elterjesztést és az alábbi határozatot hozza:

A Képviselő-testület az előterjesztésben foglalt tájékoztatást megismerte, amely alapján az alábbi döntéseket hozza:

1. A Képviselő-testület utasítja valamennyi önkormányzati intézmény, gazdasági társaság vezetőjét, hogy rövid és középtávú intézkedési tervet dolgozzon ki az energiafüggőség és az energiafelhasználás csökkentése érdekében. A képviselő testület felkéri a polgármestert, hogy az elkészült terveket a beérkezésüket követően jóváhagyásra terjessze be a soron következő testületi ülésre.

Határidő: rövid távú terv elkészítésére 2022. szeptember 15.

Középtávú terv vonatkozásában: 2022. november 10.

Felelős: polgármester, intézményvezetők, gazdasági társaságok vezetői

1. A Képviselő-testület utólagos tájékoztatás mellett felhatalmazza a polgármestert olyan egyeztetési, tervezési, elkészítési feladatok, tanulmányok, tervek megrendelésére, amelyek rövid távon szolgálják az energiafelhasználás költségeinek csökkentését, kiemelt tekintettel a geotermikus rendszerhez bővítésére.

Határidő: folyamatos

Felelős: Bedő Tamás polgármester

1. A Képviselő-testület a Csoterm Kft. és a Közmű Kft. összevonásáról szóló döntését a geotermikus energiahasznosítás jövőjét érintő lehetőségek további vizsgálata mellett felfüggeszti. Felkéri a polgármestert, hogy az e tárgyban rendelkezésre álló információkról folyamatosan tájékoztassa a Képviselő-testületet.

Határidő: szöveg szerint

Felelős: Bedő Tamás polgármester

Csongrád, 2022. augusztus 18.

Bedő Tamás

polgármester